自謂
作者：白玉蟾
朝代：宋

paragraphs: 造物果小兒，可得問天公。
一生貧到骨，萬感悲填胸。
形神本塵坌，身世相羈籠。
安得騎玉鼇，眇然追冥鴻。
錦步四十里，濁哉一石崇。
東閣萬張頤，哺一公孫洪。
銅山流臭泉，到了埋鄧通。
何如德行貴，晞顔師仲弓。
文苑麗長春，學海深無窮。
人自涇渭水，我但夷齊風。
貂裘有何異，羊棗遠不同。
人生水上萍，世事江頭楓。
三思欲四休，一拙勝萬工。
火宅煎殺人，此身如甑中。
於道有所味，觸意無復忡。
心杓指以南，性水决而東。
鍊得身如鶴，始可沖秋空。
道人亦不貧，朝灌三畦松。